'n Mens Kan nie Altyd Wen Nie – christianityworks
Home / FRESH / 'n Mens Kan nie Altyd Wen Nie
'n Onvervulde lewe is een van die mees algemene dinge wat jy onder Christene sal vind. 'n Lewe wat skynbaar tekort skiet aan alles wat God belowe. 'n Lewe wat jou laat vra: werk hierdie Christenwees-ding regtig?
As God waarlik God is, dan kan Hy nie lieg nie en kan Hy nie teruggaan op sy beloftes nie. Alles wat Hy belowe het – en Hy belowe nogal baie – moet Hy doen.
Soveel mense glo in God se beloftes – vrede, vreugde, 'n oorvloedige lewe – maar op die een of ander manier lyk dit of die dinge nooit in hul lewens waar word nie. Hoekom is dit?
Dit is nie dat Jesus ons 'n maklike lewe belowe het nie. Nee, allermins, om Hom te volg, maak die lewe baie moeiliker, omdat ons geroep word om onsself te verloën, om ons kruis op te neem en om teen die stroom op te swem.
Weet jy, daar is hoofsaaklik een ding, wat 'n mens van al God se beloftes beroof. Dit is die klein kompromieë wat ons maak. 'n Bietjie verneukery hier, 'n ligte flirtasie daar. Niemand sal dit agterkom nie. Dis in elk geval net 'n klein dingetjie. Dit maak nie regtig saak nie. Maak dit?
Die wyse ou koning Salomo het in Hooglied 2:15 gesê: "Vang vir ons die jakkalse, die klein jakkalsies wat die wingerde verniel, ons wingerde wat al bot.
Dit is geskryf in die konteks van die klein dingetjies wat 'n huwelik kan ondermyn, maar dit geld ook vir die klein dingetjies wat enige verhouding kan bederf, ook ons verhouding met God.
Ons weet almal dat die lewe veronderstel is om 'n fees te wees, net soos daardie wingerd, wat ryk, oorvloedige vrugte dra. Maar dit gaan nooit gebeur, as jy die klein jakkalsies toelaat om jou wingerd te verniel nie.
Watter klein kompromieë beroof jou van God se beloftes? Is dit regtig die moeite werd om hulle in jou lewe te hê?